18/02/2022 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
R. P. 2022/8464. Resolución de aprobación das Bases reguladoras das bolsas para perfeccionamento de estudos artísticos para o ano 2022

BASES REGULADORAS DAS BOLSAS PARA PERFECCIONAMENTO DE ESTUDOS ARTÍSTICOS PARA O ANO 2022 1.–Liñas xerais.1.1.–Obxecto. O obxecto da presente convocatoria é a concesión de vinte e cinco bolsas en réxime de publicidade, obxectividade e concorrencia competitiva, destinadas a financiar o gasto derivado da realización de estudos artísticos fóra da Comunidade Autónoma de Galicia durante o período 2022-2023, distribuídas nas seguintes áreas: Área de audiovisual: 2 bolsas Área de danza e artes do movemento: 3 bolsas Área de ilustración, artes plásticas e visuais: 5 bolsas Área de música: 12 bolsas Área de teatro e interpretación escénica: 3 bolsas A finalidade das bolsas é a mellora das formación artística das persoas destinatarias, completando e actualizando os seus niveis formativos. Os estudos artísticos realizaranse de xeito presencial fóra da Comunidade Autónoma de Galicia. A dotación das bolsas é de 10.000 € cada unha delas e o seu importe total, 250.000 €, impútase á aplicación orzamentaria 0612/3262/481, na que existe crédito adecuado e suficiente.1.2.–Tramitación. Polo que se refire ao tipo de tramitación, as bolsas desta convocatoria tramitaranse de xeito telemático a través da plataforma SUBTEL, na páxina web da Deputación da Coruña: www.dacoruna. gal. A tramitación telemática aplicarase a todas as fases do procedemento: solicitude, concesión e pago; incluíndo en cada unha delas, as notificacións e as comunicacións, os requirimentos de información e documentación, e os envíos de documentación que foran necesarios para tramitar os expedientes. Conforme ao disposto no artigo 40 da Lei 39/2015, do 1 de outubro do procedemento administrativo común das administracións públicas, notificarase ás persoas interesadas as resolucións e actos administrativos que afecten aos seus dereitos e intereses. A resolución das persoas admitidas e excluídas e as de concesión provisional e definitiva das bolsas, por tratarse dun acto integrante dun procedemento de concorrencia competitiva e, de conformidade co establecido no artigo 45 da indicada Lei 39/2015, notificarase mediante publicación na páxina web da Deputación, e producirá os mesmos efectos que a notificación individualizada. Sen prexuízo do cumprimento da normativa vixente en materia de notificacións administrativas.2.–Solicitantes. Poderán participar nesta convocatoria todas as persoas residentes na provincia da Coruña que pretendan realizar estudos de perfeccionamento artístico fóra da Comunidade Autónoma de Galicia, sempre que reúnan os seguintes requisitos: 2.1.–Ter menos de 36 anos na data de finalización do prazo de solicitudes.2.2.–Acreditar a residencia en calquera concello da provincia da Coruña, mediante a presentación dun certificado ou volante de empadroamento cunha antigüidade mínima dun ano antes da data da publicación no BOP da convocatoria. A data de expedición do certificado ou volante será posterior á da publicación desta convocatoria no BOP.2.3.–Non estar en posesión dunha titulación universitaria do mesmo ou superior nivel á dos estudos para os que se solicita a bolsa.2.4.–Non ser titular no momento da adxudicación da bolsa e durante a duración desta, de ningunha outra bolsa de estudos para o mesmo período, aínda que os estudos sexan diferentes.2.5.–Os/as titulares de bolsa só poderán selo en tres convocatorias. As persoas solicitantes que xa fosen titulares de bolsa en tres convocatorias estarán excluídas de participar nesta.2.6.–Cada participante poderá presentar unha única solicitude.2.7.–A presentación da solicitude leva implícita a autorización para o tratamento necesario dos datos dos solicitantes e da súa publicación na citada páxina web. Obrigas das persoas solicitantes: Tendo en conta que a tramitación será telemática: A persoa que solicita a bolsa deberá dispoñer dun enderezo de correo electrónico que non poderá variar ao longo de toda a tramitación do expediente, xa que as comunicacións dirixiranse a ese enderezo. Excepcionalmente poderase, de forma xustificada, modificarse o enderezo inicial coa obriga de notificar a dita circunstancia á Deputación. Deberán dispoñer de certificado dixital: • A persoa que solicite a bolsa • A persoa que a represente perante a Deputación (se é distinta da que solicita a bolsa) Para o caso dos/as menores de idade a persoa solicitante será sempre o/a menor e a persoa representante será o pai, nai ou titor legal do menor, que se responsabilizará de todas as obrigas derivadas de que o seu fillo/a sexa titular/beneficiaria da bolsa.3.–Documentación. As solicitudes presentaranse de xeito telemático, a través da plataforma SUBTEL, na páxina web da Deputación da Coruña: www.dacoruna. gal Achegarase tamén a seguinte documentación que terá que vir asinada do seguinte xeito: • No caso das declaracións, compromisos e outra documentación, pola persoa que presente a solicitude da bolsa.3.1.–Fotocopia do documento nacional de identidade ou do documento que regulamentariamente o substitúa.3.2.–Área das bolsas á que opta e proxecto no que deberá constar detalladamente: A) Contido dos estudos a realizar, que corresponderán ao período 2022-2023. B) Obxectivos que pretende acadar. C) Duración, con indicación o máis aproximada posible das datas de inicio e fin, e que non será inferior a tres meses. D) Lugar de realización. Este documento sirve de base para a valoración, polo que deberá reflectir claramente o contido do proxecto de estudos. Non se poderá optar a máis dunha área por solicitude.3.3.–Carta de aceptación, ou aval do/a director/a ou do/a responsable do centro onde se van realizar os estudos. Para aqueles casos nos que por razóns temporais non se poida acreditar a inscrición no centro, terá que acreditarse a aceptación para a realización das probas de acceso.3.4.–Currículo académico e relación doutros méritos extracurriculares da persoa solicitante que irá acompañado da documentación gráfica, audiovisual e demais que considere necesaria. Deberá acreditarse formación previa na área de estudos para a que se solicita a bolsa de perfeccionamento. Para a valoración do currículo académico e outros méritos extracurriculares deberán achegar a documentación acreditativa correspondente. Non se valorarán o currículo e méritos que non se acrediten documentalmente na solicitude.3.5.–Certificado ou volante de empadroamento con data actualizada e con expresión da antigüidade mínima que se establece no apartado 2.2 desta convocatoria 3.6.–Declaración doutras axudas solicitadas para o mesmo fin.3.7.–Declaración do/a titor/a legal no caso de solicitude de bolsas por menores de idade.3.8.–Autorización á Deputación para solicitar as certificacións que deban emitir a Axencia Tributaria e a Seguridade Social con anterioridade aos pagos.3.9.–Declaración de consentimento expreso para o tratamento dos datos persoais que constan na solicitude para a participación na Convocatoria de bolsas para perfeccionamento de estudos artísticos para o ano 2022, de conformidade co establecido na Lei Orgánica 3/2018, de 5 de decembro de Protección de Datos Persoais.4.–Presentación da solicitude e desistencia. As solicitudes presentaranse de xeito telemático, a través da plataforma SUBTEL, na páxina web da Deputación da Coruña: www.dacoruna. gal. A presentación telemática producirá plenos efectos xurídicos, sempre que a solicitude sexa presentada dentro do prazo establecido. O prazo de presentación de solicitudes determinarase no anuncio de publicación da convocatoria das bolsas no BOP da Coruña, a través do Sistema Nacional de Publicación de Subvencións. A Deputación publicará na súa páxina web, a resolución das persoas solicitantes admitidas e excluídas. No prazo de 10 días dende a publicación da resolución dos/as solicitantes admitidos e excluídos poderán as persoas interesadas formular as reclamacións para emendar erros. Transcorrido este prazo sen que se emenden as causas de exclusión, considerarase que desiste da súa petición nos termos do artigo 85 da Lei 39/2015, de 1 de outubro. Tamén será causa de desistencia da solicitude, non axustarse aos termos da convocatoria, ou o incumprimento dos requisitos establecidos nela.5.–Tribunais. Constituirase un tribunal para cada área das bolsas. Realizarase de forma conxunta cando menos a xuntanza inicial dos tribunais. De ser posible, o resto de sesións será igualmente conxunta. Cada tribunal estará conformado pola deputada delegada de educación e mocidade, que actuará como presidenta, e tres persoas representantes do mundo da cultura, expertas en cada un dos ámbitos. As funcións de secretaría exerceraas o secretario da Corporación, ou a funcionaria ou funcionario en quen delegue. Para o nomeamento do xurado respectarase a presencia equilibrada de mulleres e homes, en cumprimento do disposto no Capítulo I, artigo 5.2d) do Decreto lexislativo 2/2015, de 12 de febreiro, polo que se aproba o texto refundido das disposicións legais da Comunidade Autónoma de Galicia en materia de igualdade As persoas que integren o xurado estarán sometidas ao deber de abstención nos casos sinalados no artigo 23 da Lei 40/2015, de 1 de outubro, de rexime xurídico do sector público. A composición dos tribunais publicarase na páxina web da Deputación, con anterioridade á súa reunión, co fin de que poidan interpor, no seu caso, os recursos legais pertinentes. Para os efectos da validez da constitución dos tribunais aplicarase o disposto no art.17 da Lei 40/2015, do 1 de outubro, de réxime xurídico do sector público, e será necesaria a asistencia da maioría simple dos seus membros. As deliberacións serán secretas e delas será redactada a acta correspondente. Cada un dos tribunais valorará as solicitudes que lle correspondan en función da área asignada na instancia polas persoas solicitantes; non obstante na primeira reunión que se realice, poderán reasignarse a outra área e por conseguinte a outro tribunal, aqueles proxectos que polas súas especiais características ou por erro das persoas solicitantes, non estean correctamente clasificados, coa finalidade de que sexan avaliados polo tribunal competente. Despois da primeira reunión, cada tribunal confirmará por correo electrónico ao Servizo de Acción Social, Cultura e Deportes da Deputación da Coruña as propostas de reasignación de proxectos cara outros tribunais, con consentimento destes. Así mesmo, na primeira reunión de cada área os tribunais establecerán os subcriterios de valoración que consideren adecuados de conformidade cos criterios e puntuacións previstos na base 6.2. Cada tribunal formulará a súa proposta de concesión, que será motivada.6.–Avaliación das solicitudes e resolución da convocatoria. O órgano competente para ditar o acordo de resolución da convocatoria é o presidente da Deputación.6.1.–Os tribunais convocarán as persoas solicitantes das bolsas das áreas de interpretación escénica, música e danza e artes do movemento para que realicen unha proba de interpretación e, de ser o caso, unha entrevista persoal para responder a preguntas do tribunal sobre os estudos ou proxecto a realizar. As probas de interpretación serán libres, gravaranse en formato audiovisual e realizaranse a porta aberta. O xurado poderá entrevistar nesa mesma proba as persoas candidatas coa finalidade de ampliar información sobre o proxecto a realizar. Tamén poderán convocar ás persoas solicitantes de bolsas de ilustración, artes plásticas e visuais e de audiovisual para a realización dunha entrevista persoal. A convocatoria destas probas realizarase mediante publicación na páxina web da Deputación.6.2.–A valoración das solicitudes realizarase de acordo cos seguintes criterios e puntuacións: A) Áreas de audiovisual; ilustración, artes plásticas e visuais: Para as persoas de 23 a 35 anos valorarase: • Interese do proxecto presentado e, se for o caso, entrevista persoal: ata 5 puntos. • Currículo académico da persoa solicitante: ata 3 puntos. • Outros méritos extra-curriculares a valorar polo tribunal segundo a documentación presentada: ata 2 puntos. Para as persoas menores de 23 anos valorarase: • Interese do proxecto presentado e, se for o caso, entrevista persoal: ata 7 puntos. • Currículo académico da persoa solicitante: ata 2 puntos. • Outros méritos extra-curriculares a valorar polo tribunal segundo a documentación presentada: ata 1 punto. B) Áreas de danza e artes do movemento; teatro e interpretación escénica; música: Para as persoas de 23 a 35 anos valorarase: • Interese do proxecto presentado: ata 3 puntos. • Valoración da proba e entrevista, se é o caso: ata 4 puntos. • Currículo académico da persoa solicitante: ata 2 puntos. • Outros méritos extra-curriculares a valorar polo tribunal segundo a documentación presentada: ata 1 punto. Quedarán excluídas das bolsas as persoas que non acaden un mínimo de 2,5 puntos na proba. Para as persoas menores de 23 anos valorarase: • Interese do proxecto presentado: ata 3 puntos. • Valoración da proba e entrevista, se é o caso: ata 5 puntos. • Currículo académico da persoa solicitante: ata 1 punto. • Outros méritos extra-curriculares a valorar polo tribunal segundo a documentación presentada: ata 1 punto. Quedarán excluídas das bolsas as persoas que non acaden un mínimo de 3 puntos na proba. Nos apartados de valoración do currículo académico e doutros méritos extracurriculares, só se terán en conta aqueles méritos debidamente documentados pola persoa solicitante. A puntuación total de cada solicitante obterase pola suma das puntuacións anteriores. Para poder obter a bolsa ou ser nomeado suplente é necesario acadar unha puntuación mínima total de 5 puntos.6.3.–Os tribunais poderán declarar desertas as bolsas en calquera das áreas que son obxecto da convocatoria cando a calidade das proposta presentadas non acade os criterios mínimos para a súa concesión, despois de ter feita a súa ponderación. As bolsas desertas poderanse asignar a outra área.6.4.–Cada tribunal poderá nomear o número de suplentes que considere oportuno, establecendo unha orde de prioridade en función da puntuación obtida. Estas persoas accederán ás bolsas, unicamente, no caso de existir algunha renuncia ou revogación polo incumprimento das obrigas desta convocatoria.6.5.–A resolución da convocatoria será dada a coñecer mediante a publicación na páxina web www.dacoruna. gal, e producirá os efectos de notificación ás persoas interesadas, polo que a presentación leva implícita a autorización para o tratamento necesario dos datos dos solicitantes e da súa publicación na citada páxina web. A Presidencia da Deputación ditará resolución de concesión provisional que será notificada ás persoas interesadas na forma prevista na convocatoria, concedéndose un prazo de 10 días hábiles no que poderán desistir da solicitude ou presentar alegacións. No caso de non formular desistencia expresa ou alegacións, a bolsa considerarase aceptada tacitamente e a resolución provisional elevarase a definitiva. A resolución de concesión provisional non crea dereito ningún a favor do/a bolseiro/a proposto fronte á Deputación mentres ésta non lle notifique a resolución definitiva de concesión.6.6.–Contra a resolución definitiva, poderán ser interpostos, con carácter potestativo, os seguintes recursos: Recurso de reposición, perante o presidente da Deputación Provincial, no prazo dun mes. Recurso contencioso administrativo, perante a xurisdición contencioso administrativa, no prazo de dous meses. Ambos os dous prazos contaranse dende o día seguinte ao da notificación da resolución da convocatoria, de conformidade co establecido na base 6.5 desta convocatoria. A presentación dos recursos sinalados non poderá facerse con carácter simultáneo.6.7.–Os/as titulares das bolsas, mediante exposición suficientemente razoada e por causas sobrevidas á data de presentación da documentación desta convocatoria, poderán solicitar a modificación do proxecto inicial ou o cambio por outro distinto, e sempre con anterioridade ao inicio dos estudos. Estas solicitudes someteranse ao estudo do tribunal da área que fixo a proposta de adxudicación para os efectos de determinar se procede autorizar o cambio de proxecto ou pola contra, deixar sen efecto a adxudicación.7.–Realización do proxecto e obrigas dos bolseiros. Coa finalidade de acreditar a realización do proxecto, os/as titulares das bolsas terán que cumprir todas as normas establecidas nos apartados anteriores e ademais: 7.1.–Comezar os estudos obxecto da bolsa no último cuadrimestre (setembro a decembro) de 2022, salvo no caso dos/as suplentes que poderán comezar os estudos no ano 2023. A estes efectos a persoa beneficiaria da bolsa deberá achegar o xustificante da matrícula ou inscrición que acredite os estudos que vai realizar. O prazo máximo para a presentación deste documento é o 30 de novembro de 2022.7.2.–Presentar trimestralmente e dende a data de inicio dos estudos, memorias parciais, que virán asinadas polo/a bolseiro/a, e polo centro ou pola persoa directora dos estudos, con indicación dos pasos seguidos ata o momento da presentación e do estado no que se atopan os estudos, indicando si se realizan de forma presencial e/ou de forma telemática por motivos vinculados á COVID-19.7.3.–Presentar a memoria final ao finalizar os estudos, xunto co informe do centro ou do director dos estudos, con indicación do aproveitamento da bolsa e dos resultados obtidos. Deberá figurar no informe se os estudos foron realizados de forma presencial e/ou telemática, por motivos vinculados á COVID-19. Esta memoria deberá presentarse no prazo máximo dun mes dende a finalización dos estudos. Estas memorias parciais e final serán presentadas telemáticamente a través da plataforma telemática SUBTEL, na páxina web da Deputación da Coruña: www.dacoruna. gal. O tribunal valorará a idoneidade das memorias finais. No caso de existir discrepancias na valoración, o tribunal decidirá por maioría. Se o informe é desfavorable, declararase a perda do dereito ao cobro da bolsa e procederá o reintegro do anticipo aboado. Os prazos de presentación poderán ser prorrogados (sen exceder da metade dos prazos inicialmente establecidos), despois de solicitude razoada, e sempre que se presente cunha antelación mínima dun mes respecto á data de presentación. A presentación fóra de prazo das memorias parciais ou da memoria final sen que medie solicitude razoada de prórroga que sexa admitida favorablemente pola Deputación, levará aparellada a imposición dunha sanción, de conformidade co disposto na Lei 9/2007, de 13 de xuño, de subvencións de Galicia, e no Decreto 11/2009, polo que se aproba o seu regulamento, e poderá dar lugar á devolución do importe cobrado ata o momento no que se produza o incumprimento, ao que se lle engadirán os correspondentes xuros de demora.7.4.–Os/as bolseiros/as da área de artes plásticas, ademais do anterior, entregarán á Deputación, unha obra realizada durante o período dos estudos, no prazo máximo de seis meses dende a data de pagamento do último prazo da bolsa.7.5.–Cooperar coa Deputación nas actuacións de comprobación que sexan necesarias para verificar o cumprimento das condicións determinantes da concesión.7.6.–Comunicar calquera variación ou modificación que se produza durante a tramitación do procedemento do cumprimento e efectividade das condicións determinantes da concesión da bolsa.7.7.–Comunicar a renuncia á bolsa no caso de que se produza unha causa determinante desta renuncia. O incumprimento das condicións recollidas nas presentes bases, así como a renuncia á bolsa, terá como efecto a obrigatoriedade, de ser o caso, de devolución da cantidade percibida, á que se lle engadirán os correspondentes xuros de mora.8.–Pagamento. Para ter dereito ao aboamento do importe da bolsa é necesario que as persoas beneficiarias cumpran coas obrigas e requisitos establecidos nas presentes bases. As persoas adxudicatarias das bolsas deberán estar ao corrente nas súas obrigas tributarias. Neste senso, o/a bolseiro/a deberá autorizar para que a Deputación poida obter as certificacións acreditativas de que está ao corrente nas súas obrigas tributarias e coa Seguridade Social no momento de recoñecer as obrigas e ordenar o pago da bolsa. Os pagos realizaranse por transferencia bancaria á conta indicada polo/a bolseiro/a. A estos efectos a persoa beneficiaria da bolsa deberá achegar a certificación de datos bancarios segundo o modelo oficial da Deputación provincial (www.dacoruna. gal). A bolsa aboarase nun único prazo ao finalizar os estudos, ou en dous prazos, no caso de que a persoa beneficiaria solicite o pago anticipado do primeiro pago da bolsa.8.1.–Pago nun único prazo. Aboarase o 100% da bolsa (10.000,00 €) coa retención que corresponda en concepto de IRPF, despois de finalizar os estudos e da presentación telemática da seguinte documentación: A) Memoria final dos estudos realizados. B) Informe do centro ou da persoa directora dos estudos, con indicación do aproveitamento da bolsa, dos resultados obtidos e se os estudos foron realizados de forma presencial e/ou telemática por motivos vinculados á COVID-19. C) Impreso de comunicación de datos bancarios para o rexistro de terceiros, para os efectos de domiciliación dos importes que lle serán aboados pola Deputación da Coruña. Este modelo atópase no enderezo: https://www.dacoruna. gal/files/3316/3955/7053/MODELO_DESIGNACION_CUENTA_BANCARIA_GALEGO. pdf O prazo máximo para a súa presentación é dun mes desde a data de finalización dos estudos, que debe acreditarse documentalmente. Para presentar a memoria final e o informe do centro ten que entrar na plataforma de tramitación electrónica da Deputación da Coruña SUBTeL, coa súa clave de usuario e contrasinal e realizar o trámite mediante a acción “Xustificación”. Para presentar o impreso de comunicación de datos bancarios, ten que entrar na plataforma de tramitación electrónica da Deputación da Coruña SUBTeL, coa súa clave de usuario e contrasinal e realizar o trámite mediante a acción “Doc. Adicional”. 8.2.–Pago en dous prazos. O bolseiro poderá solicitar o pago anticipado do primeiro prazo da bolsa. Neste caso, a bolsa aboarase do seguinte xeito, coa retención que corresponda en concepto de IRPF: 75% (7.500 €), despois da presentación da seguinte documentación: A) Escrito solicitando o anticipo da bolsa. B) Xustificante da matrícula ou inscrición que acredite os estudos que vai realizar. C) Impreso de comunicación de datos bancarios para o rexistro de terceiros, para os efectos de domiciliación dos importes que lle serán aboados pola Deputación da Coruña. Este modelo atópase no enderezo: https://www.dacoruna. gal/files/3316/3955/7053/MODELO_DESIGNACION_CUENTA_BANCARIA_GALEGO. pdf Para presentar esta documentación ten que entrar na plataforma de tramitación electrónica da Deputación da Coruña SUBTeL, coa súa clave de usuario e contrasinal e realizar o trámite mediante a acción “Doc. Adicional”. 25% (2.500 €), despois de finalizar os estudos e da presentación telemática da seguinte documentación: A) Memoria final dos estudos realizados B) Informe do centro ou da persoa directora dos estudos, con indicación do aproveitamento da bolsa, dos resultados obtidos e se os estudos foron realizados de forma presencial e/ou telemática por motivos vinculados á COVID-19, de conformidade co establecido no punto 7.3 das bases. O prazo máximo para a súa presentación é dun mes desde a data de finalización dos estudos, que debe acreditarse documentalmente. Para presentar esta documentación ten que entrar na plataforma de tramitación electrónica da Deputación da Coruña SUBTeL, coa súa clave de usuario e contrasinal e realizar o trámite mediante a acción “Xustificación”. Devolución do importe do anticipo: No caso de producirse a perda de dereito ao cobro da bolsa por algún dos motivos indicados nestas bases a persoa beneficiaria da bolsa tería que devolver o importe do anticipo, xunto cos xuros de demora que se producen dende a data do pago do anticipo ata o día no que se acorde a procedencia do reintegro ou na data que se realice a devolución do importe do anticipo, se é anterior a ésta.8.3.–Pagamento da bolsa no caso da realización do proxecto de forma telemática por causas excepcionais vinculadas á COVID 19. A crise sanitaria e socioeconómica derivada da COVID-19 e as distintas medidas que poden adoptarse para a contención da pandemia, poden influír na planificación e realización do proxecto para o que se concede a bolsa, polo que para aqueles estudantes que non podan realizar todos os seus estudos de forma presencial por causas vinculadas á COVID, se terá en conta o seguinte para o pagamento da bolsa: • Aboarase o 100% do importe da bolsa ás/aos bolseiras/os que realicen parte dos estudos de forma presencial pero teñan que continuar estes de modo telemático como consecuencia das medidas adoptadas polas autoridades ou polo centro onde realizan os seus estudos para facer fronte á COVID-19 • Aboarase o 50% do importe da bolsa ás/aos bolseiras/os nos seguintes casos: – Cando realicen a totalidade dos estudos (inicialmente previstos como presenciais) de forma telemática, como consecuencia das medidas adoptadas polas autoridades ou polo centro onde realizan os seus estudos para facer fronte á COVID-19. – Cando, como consecuencia da modificación do proxecto prevista na base 6 por motivos vinculados á COVID-19, se realice este de forma totalmente telemática. En calquera destes dous casos, se o importe dos gastos correspondentes ao prezo do/s curso/s son superiores ao 50% do importe da bolsa, aboaráselles o importe que acrediten dos pagos realizados ao centro de estudos, sen superar o importe máximo da bolsa concedida.9.–Incumprimentos e sancións. Unha vez transcorrido o prazo de xustificación sinalado nestas bases sen que a persoa bolseira presentase a documentación xustificativa, a unidade xestora requirirá para que a presente no prazo improrrogable de 15 días desde a notificación. A falta de presentación da documentación neste prazo suporá a perda ao dereito de cobro da bolsa outorgada, e ao procedemento de reintegro do primeiro prazo percibido, sen prexuízo das responsabilidades previstas na Lei xeral de subvencións. A presentación da documentación neste prazo excepcional non eximirá a persoa bolseira da sanción que lle corresponda, por presentación extemporánea da xustificación, segundo a seguinte gradación: · Ata un mes de atraso: 75 euros. · Entre un e tres meses de atraso: 300 euros. · Máis de tres meses de atraso: 600 euros. A sanción será descontada do importe da achega provincial que se vai percibir. De conformidade coa habilitación legal conferida polo artigo 85.3 da Lei 39/2015, de Procedemento administrativo común das administracións públicas, aplicaranse as seguintes reducións ao importe da sanción que resulte da aplicación das normas de baremación e graduación contidas no paragrafo anterior: a) No caso de que iniciado o expediente sancionador, se a persoa infractora achega un escrito no que recoñece a súa responsabilidade e acepta a sanción que se lle puidera impor, o importe desta será reducido nun 60 por cento. b) No caso de pagamento voluntario da persoa infractora con anterioridade a que se dite a resolución, aplicarase unha redución do 30 por cento. Estas dúas reducións serán acumulables entre si, de xeito que o recoñecemento da responsabilidade e pagamento voluntario antes de que se dite a resolución correspondente, implicará unha redución do 90 por cento da sanción que correspondería. En todo caso, a súa efectividade estará condicionada á desistencia ou renuncia de calquera acción ou recurso en vía administrativa contra a sanción.10.–Propiedade dos traballos. A propiedade dos traballos será dos/as titulares das bolsas salvo o disposto para as incluídas na área de artes plásticas. En calquera publicación ou estrea das obras obxecto da bolsa farase constar a publicidade do financiamento provincial. A Deputación poderá programar algunha actividade co fin de amosar publicamente os beneficios e o aproveitamento obtidos como resultado das bolsas.11.–Compatibilidade das bolsas. As presentes bolsas son incompatibles con calquera outras que puideren concederse para o mesmo obxecto e período, aínda que sexan diferentes estudos, por parte de calquera entidade ou persoa pública ou privada. A obtención simultánea doutra axuda será causa de reintegro da bolsa adxudicada. Base 12.–Publicidade das bolsas concedidas. A Deputación Provincial da Coruña publicará as bolsas concedidas na Base de Datos Nacional de Subvenciones. Base 13.–Protección de datos persoais. Os datos persoais obtidos neste procedemento serán tratados, na súa condición de responsable, pola Deputación da Coruña coa finalidade de levar a cabo a tramitación administrativa que derive da xestión deste procedemento. O tratamento dos datos baséase no cumprimento dunha misión de interese público. Con todo, determinados tratamentos poderán fundamentarse no consentimento das persoas interesadas. Os datos serán comunicados ás administracións públicas no exercicio das súas competencias, cando sexa necesario para a tramitación e resolución dos seus procedementos ou por obriga legal. As persoas interesadas poderán exercer os dereitos de acceso, rectificación, supresión, oposición, limitación ao tratamento e portabilidade dos datos a través da sede electrónica da Deputación da Coruña ou presencialmente nos lugares e rexistros establecidos na normativa reguladora do procedemento administrativo común. Para facilitar o exercicio dos dereitos, a Deputación pon ao seu dispor un modelo de solicitude (https://www.dacoruna. gal/documentacion/impresos-oficiais) Disposición adicional primeira En ningún caso a presente convocatoria xerará dereito a favor das entidades solicitantes mentres non se dean as condicións orzamentarias, procedementais e xurídicas de aplicación. Disposición adicional segunda A participación na convocatoria supón a aceptación destas bases reguladoras. Disposición final Para os casos non previstos nas presentes bases, será de aplicación a Lei 38/2003 Xeral de Subvencións, o seu Regulamento aprobado por R. D. 887/2006, a Lei 9/2007, de 13 de xuño, de subvencións de Galicia, e as Bases de Execución do Orzamento Xeral da Deputación do ano 2022. A Coruña, 16 de febreiro de 2022. O Presidente O Secretario accidental Valentín González Formoso Miguel Iglesias Martínez